**Υπάρχει ενοχή;**

**Του π. Σταύρου Κοφινά**

Ομιλία κατά την εκδήλωση του περιοδικού στον Ι. Ναό Παμμεγίστων Ταξιαρχών Μοσχάτου τον Φεβρουάριο του 2014. <https://www.youtube.com/watch?v=AZbKqfqmzZc>.

Υπάρχουν ορισμένες δυσκολίες όταν μιλάμε για ενοχή και κυρίως είναι το θέμα του ίδιου του όρου ενοχή, επειδή έχει διάφορες έννοιες και στην ψυχολογία και στην φιλοσοφία αλλά και στην θεολογία. Πάντως θεωρώ ότι η λέξη ενοχή έχει μια, όπως ξέρετε, δικανική έννοια και συνδέεται άμεσα με κάποιον που έχει κάνει ένα αδίκημα και γι’ αυτό πρέπει να αναλάβει την ευθύνη του και να τιμωρηθεί γι’ αυτό το αδίκημα. Επομένως όταν ακούμε για ενοχή, συνάπτεται άμεσα με τη λέξη τιμωρία. Και η τιμωρία συνάπτεται επίσης, υπονοείται ότι έχει σχέση με το θάνατο. Γιατί όσο μεγάλη η αμαρτία, όσο μεγάλη είναι η ενοχή, η πράξη και η ενοχή, η τιμωρία, τότε το τελικό τίμημα θα είναι ο θάνατος. Και βέβαια η τιμωρία έρχεται για όλους εκείνους που δεν ακολούθησαν τον νόμο. Όλο αυτό το θέμα της ενοχής έχει εισέλθει στη δική μας την Εκκλησία κυρίως μέσα από τους Δυτικούς Πατέρες.

Αν δούμε τους Πατέρες της Ανατολής θα παρατηρήσουμε ότι ελάχιστες φορές αναφέρεται η λέξη *ενοχή*. Κατά τη δυτική θεολογία, όμως, δεν είναι απλώς ότι εμείς πρέπει να πληρώσουμε για τις αμαρτίες μας. Επιπλέον χαρακτηρίζει την ίδια την Σταύρωση με αυτό τον τρόπο. Στην Δυτική Θεολογία με κάποιο τρόπο ο Θεός περιγράφεται ως προσβεβλημένος και σκληρός γεμάτος θυμό για την ανυπακοή του ανθρώπου γιατί έχασε μέσα από την ανυπακοή του ανθρώπου την δική του εξουσία. Και γι’ αυτό θέλει να βασανίσει τον άνθρωπο για τις αμαρτίες του, να ικανοποιήσει το δικό Του το εγώ. Η δικαιοσύνη Του Θεού χρησίμευσε και χρησιμεύει για την εκδίκηση Του. Και για να επανακτήσει τη χαμένη Του εξουσία έπρεπε να βρει κάποιον ισάξιο Του να τιμωρηθεί ώστε να πάρει την αμαρτία απάνω Του και να ξαναποκτήσει την εξουσία Του. Και γι’ αυτό διαλέγει τον Υιό Του να σταυρωθεί και να θυσιαστεί ώστε να μπορέσει και ο Θεός να αποκαταστήσει το κύρος Του.

Επομένως, αμέσως-αμέσως, όταν λέμε ότι ο Χριστός σταυρώθηκε για εμάς για να αφαιρεθούν οι αμαρτίες μας, ναι μεν οι λέξεις αυτές είναι σωστές, αλλά όμως με μια Δυτική τέτοια αντίληψη ανοίγει ένα τεράστιο θέμα. Αν σταυρώθηκε ο Χριστός ήταν για να γεφυρώσει το χάσμα μεταξύ ημών και του Πατέρα και όχι να πληρώσει για την αμαρτία. Αυτό που πληρώνει στον Σταυρό είναι το τίμημα της αγάπης, ότι η αγάπη Του δεν έγινε δεκτή. Όχι ότι έπρεπε να πληρώσει κάτι ώστε να πάρει την αγάπη. Η διαφορά είναι ακριβώς εκεί, ότι ο Θεός δεν μας καλεί να πληρώσουμε κάτι για να πάρουμε την αγάπη Του, αλλά επειδή αγαπάμε, τότε όντως σε αυτό τον κόσμο θα υποφέρουμε μόνο και μόνο γιατί αυτός ο κόσμος σταύρωσε τον Χριστό.

Η ουσία του προβλήματος σε αυτό που ονομάζεται ενοχή, είτε στο ψυχολογικό, είτε και στο πνευματικό επίπεδο θεμελιώνεται στο πώς εκφράζει κανείς το πένθος του. Η ενοχή έχει άμεση σχέση με το πένθος. Αυτός ο οποίος αισθάνεται ενοχή ή αμαρτωλός, όντως μέσα του βασανίζεται με ένα πένθος. Αλλά εδώ ακόμη υπάρχει η διαφορά μεταξύ μιας ενοχής και αυτού που λέμε αμαρτωλότητα. Ο άγιος Ιωάννης της Κλίμακος μιλάει για κάποιον ο οποίος είναι ένοχος και διαρκώς παρακολουθεί να δει πότε θα φτάσει ο δικαστής να του επιβάλει κάποια ποινή, ενώ αυτός που είναι αληθινά εργάτης της ησυχίας αναζητά να δει πότε θα έρθει η ώρα του θανάτου του γιατί φοβάται ότι θα έρθει ο Βασιλιάς της Δόξης, θα συναντήσει τον Κύριο και ότι θα μείνει έξω από τη Βασιλεία, παρόλα ταύτα όμως λαχταρά να δει το πρόσωπο του Θεού με αγάπη. Το ένα χαρακτηρίζεται από φόβο και το άλλο από αγάπη.

Η ενοχή έχει άμεση σχέση με το θάνατο. Και αυτό το λέει και ο άγιος Παύλος. Ο νόμος μας φέρνει μπροστά στην πραγματικότητα του θανάτου. Και όντως είναι. Εάν δεν σταματήσω το κόκκινο φανάρι και προσπεράσω το κόκκινο φανάρι, μπορεί όντως κάποιος να με χτυπήσει και να σκοτωθώ. Αλλά όμως ο νόμος δεν μπορεί να μας απαλλάξει τελείως από το φόβο του θανάτου. Και εδώ είναι που είναι που λέει ο άγιος Παύλος ότι ο νόμος βρίσκει την αδυναμία του. Και εδώ δημιουργεί και ένα βασανιστικό σχήμα για τον άνθρωπο, γιατί όσο προσπαθεί κανείς να είναι νομοταγής, να ακολουθήσει όλες τις εντολές του Θεού ώστε να προσπαθήσει να αποφύγει το θάνατο, τόσο τον βασανίζει ότι δεν μπορεί να διατηρήσει όλους τους νόμους και τόσο φοβάται ότι θα πεθάνει και όσο φοβάται, τόσο θέλει να διατηρήσει τους νόμους, να ελέγξει τα πάντα και εκεί μπαίνει σε ένα φαύλο κύκλο. Επομένως αυτός ο οποίος πέφτει στην παγίδα της ενοχής και της απόλυτης προσπάθειας να ελέγξει τα πάντα και να διατηρήσει όλους τους νόμους, είναι αυτός ο οποίος δεν έχει καμία ελευθερία, δεν μπορεί να ζήσει αυθόρμητα και επομένως δεν μπορεί πραγματικά να αγαπήσει.

Υπάρχει μια νευρωτική ενοχή και μια πραγματική ενοχή. Εγώ πάντως πιστεύω ότι όπως είπα οι λέξεις που χρησιμοποιούμε στην ψυχολογία μπερδεύουν τον άνθρωπο και δεν τον απαλλάσσουν από την ενοχή. Δεν είναι ξεκάθαρο. Εμείς δεν λέμε αυτό. Λέμε ότι υπάρχει μια ενοχή που μπορεί να είναι νευρωτική, μπορεί να είναι παθολογική, αλλά, κατ’ εμέ, για τον χριστιανό δεν υπάρχει ενοχή, υπάρχει η αμαρτωλότητα. Η αίσθηση της αμαρτωλότητας. Δεν είμαι ένοχος, είμαι αμαρτωλός. Υπάρχει διαφορά.

Το πρόβλημα είναι ότι η ψυχολογία όταν μιλάει για την ενοχή πάντα το φέρνει σε κάτι πολύ σχετικό. Ποιος κρίνει ποιο είναι το σωστό, τι είναι το λάθος όταν όλα είναι σχετικά; Ποιος κρίνει αν η πράξη μου όντως είναι αυτή που είναι κακή ή που δεν είναι; Ο ίδιος ο ψυχοθεραπευτής; Ο ίδιος ο θεραπευόμενος; Πώς εκφράζεται η ενοχή; Συνήθως όταν μιλάμε για ενοχή δεν εννοούμε ότι έχουμε κάνει κάτι κακό. Συνήθως το βλέπω και στην ψυχοθεραπεία, όταν κάποιος λέει ότι έχει ενοχή πάντα ερωτώ «τι εννοείς με την ενοχή;». Συνήθως είναι ένα αίσθημα ότι δεν είμαι καλός, δεν είμαι σωστός, δεν είμαι ικανός. Ότι αισθάνομαι κατώτερος, αισθάνομαι αδύναμος, αισθάνομαι ότι φοβάμαι ότι κάποιος θα με τιμωρήσει και περιγράφουν μια εσωτερική ένταση, ένα άγχος. Δεν φταίει πάντα ότι έκανε κάτι κακό και έχει μετανιώσει γι’ αυτό.

Και αυτό μας φέρνει μια δυσκολία στην επίλυση της ενοχής. Για να μελετηθεί η ενοχή χρειάζεται μια αγαπητική σχέση που θα αποδεχτεί τον άλλον γι’ αυτό που είναι, όχι γι’ αυτό που κάνει. Αλλά εδώ είναι το μεγάλο πρόβλημα, ότι αρκετοί, αν όχι οι περισσότεροι που έρχονται με μια νευρωτική ενοχή, όσο και να θέλεις να τους βοηθήσεις να απαλλαχθούν από την ενοχή, για κάποιο λόγο δεν ξεκολλάνε. Και θα μου επιτρέψετε να πω ότι ο πιο δύσκολος άνθρωπος είναι ο θρησκευτικός. Ο πιο δύσκολος άρρωστος είναι ο θρησκεύων άρρωστος ο οποίος είναι τόσο οχυρωμένος πίσω από τις ενοχές και τις εντολές του Θεού και τους κανόνες, που δεν θέλει να αλλάξει και ούτε θέλει να απαλλαχτεί από την ενοχή.

Γιατί όμως αυτό; Στο *Έγκλημα και Τιμωρία* του Ντοστογιέφσκι, ο Ρασκόλνικωφ  προτιμάει να μείνει στην αγωνία της ενοχής παρά να αποδεχτεί την αμαρτία του, να παραδεχτεί ότι όντως έχει σκοτώσει ανθρώπους. Και ο λόγος που το κάνει αυτό είναι μόνο *για να διατηρήσει την ατομικότητα του*, την ιδιαιτερότητα του. Θέλει να αισθανθεί ότι είναι κάτι ιδιαίτερος, κάτι ξεχωριστός. Ή για να το πούμε με ψυχολογική έννοια, θέλει *να επιμείνει στο ναρκισσισμό του*. Στη δική του την ανάγκη της αυτοεπιβεβαίωσης. Και αντί να δεχτεί τους ανθρώπους που προσπαθούν να τον βοηθήσουν, τους διώχνει όλους και μένει απομονωμένος στην αγωνία του. Και αυτό δείχνει ο Ντοστογιέφσκι˙ όλο το βιβλίο είναι αφιερωμένο στην τυραννική του αγωνία που εν τέλει είναι πιο οδυνηρή η αγωνία αυτή από την τελική του τιμωρία.

Οι άνθρωποι οι οποίοι πάσχουν από υπερβολική ενοχή και δεν θέλουν να αποδεχτούνε ότι όντως είναι άνθρωποι αμαρτωλοί, για μένα θέλουνε απλώς να δοξασθούν ως σταυρωμένοι επάνω στο σταυρό και με αυτό τον τρόπο να ξεχωρίσουν τον εαυτό τους από τους άλλους. Ίσως εδώ μπορούμε να πούμε ότι αυτοί που πάσχουν από αυτή την ενοχή είναι αυτοί που στην βάση τους νοιώθουν τόσο ανεπαρκείς που δεν μπορούνε να αγαπήσουν˙ και μέσα από αυτό, από την μια πλευρά αισθάνονται όντως ενοχή, την ανεπάρκεια τους και θέλουν να τιμωρήσουν τον εαυτό τους αλλά και από την άλλη να κρατήσουν τους ανθρώπους σε απόσταση. Επομένως η ενοχή εκεί έχει ένα άλλο στοιχείο. Η ενοχή έχει ένα θέμα θυμού. Είναι μια έκφραση θυμού που κρατάει τους άλλους μακριά, σπρώχνει τους άλλους μακριά.

Βασανίζουμε τον εαυτό μας τις ελλείψεις μας αλλά όμως ίσως η ενοχή να έχει άμεση σχέση με ένα επιθυμητό πρόσωπο που ποτέ δεν έδωσε την αγάπη, κυρίως η μητέρα, και με αυτό τον τρόπο κρατάει και αυτή τη φιγούρα ζωντανή μέσα του με έναν πολύ αρνητικό τρόπο. Η μητέρα μου δεν μου έδωσε αγάπη, εγώ δεν ήμουνα άξια για την αγάπη και γι’ αυτό τον λόγο θα τιμωρήσω τον εαυτό μου για να κερδίσω την αγάπη της και θα διατηρήσω αυτή τη σχέση παρόλο που η μητέρα ίσως και να έχει φύγει από τη ζωή.

Η δυσκολία με την ενοχή έχει και μια άλλη διάσταση. Για να επιλύσουμε την ενοχή πρέπει κάποιος *να αναλάβει την ευθύνη του εαυτού του*. Δηλαδή να αναλάβει την ευθύνη μιας πραγματικής σχέσης και αυτή είναι η μεγάλη δυσκολία και αυτή είναι η έννοια της μετάνοιας: να αναλάβω την ευθύνη του εαυτού μου και να μπω σε μια πραγματική, αληθινή, αγαπητική σχέση με το Θεό και το συνάνθρωπο μου. Αλλά το να αναλάβεις ευθύνη να μπεις σε μια σχέση είναι ριψοκίνδυνο γιατί μπορεί να αποτύχεις, μπορεί να υποστείς την απόρριψη. Μπορεί όντως εκεί να μην είσαι αρκετός. Αλλά αυτή είναι η έννοια της σχέσης, το να παλέψεις να διατηρήσεις την αγαπητική σχέση με όλες τις δυσκολίες.

Και βέβαια, με αυτό θα τελειώσω, ότι εν τέλει η επίλυση της ενοχής στηρίζεται στο *πόσο πραγματικά πιστεύουμε στο έλεος του Θεού*. Είναι μια δοκιμασία πίστης. Αν έχω πίστη ότι ο Θεός πραγματικά είναι ελεήμων και φιλάνθρωπος και όντως σταυρώθηκε να μας δείξει πόση αγάπη έχει για μένα, τότε δεν θα έχω ανάγκη να τιμωρήσω τον εαυτό μου να κερδίσω τη δική Του αγάπη. Αυτή η αγάπη θα είναι αυθόρμητη. Το μόνο που χρειάζεται είναι να καταθέσω τον εαυτό μου και τις αμαρτίες μπροστά στα δικά Του πόδια.

Ο πρωτοπρεσβύτερος Σταύρος Κοφινάς γεννήθηκε το 1949 στην Αμερική όπου και μεγάλωσε. Σπούδασε ανθρωπιστικές επιστήμες και Θεολογία (B.A., M. Div.) στο Ελληνικό Κολλέγιο και στη Θεολογική Σχολή του Τιμίου Σταυρού της Βοστώνης. Μετά έλαβε το διδακτορικό του (Doctor of Ministry) στην Κλινική Ψυχολογία και Ψυχιατρική και Ποιμαντική Μέριμνα από τη Θεολογική Σχολή Andover-Newton της Μασσαχουσέτης.

 Είναι έγγαμος από το 1972. Χειροτονήθηκε διάκονος το 1974 και πρεσβύτερος το 1976. Έχει εργασθεί ως ψυχοθεραπευτής σε ψυχιατρική κλινική στη Βοστώνη (1974-1976). Ως κληρικός έχει διακονήσει στο Νοσοκομείο του Ερυθρού Σταυρού στην Αθήνα (1976-1988) και στην ενορία του Αγ. Νικολάου στη Θήβα (1989-1994). Στα πλαίσια της διακονίας του έχει συντονίσει πολλές ψυχοθεραπευτικές ομάδες, ιδιαίτερα για ζευγάρια, ομάδες προβληματισμού και καθοδηγήσεως για γονείς και νέους. Συνεχίζει τη δραστηριότητά του στο χώρο της ψυχοθεραπείας. Έχει γράψει εκτενώς για θέματα γάμου, οικογένειας, ψυχικής υγείας, και άλλα ποιμαντικά και ψυχοθεραπευτικά θέματα.

 Από το 1994 υπηρετεί στην Ι. Μητρόπολη Μεγάρων και Σαλαμίνος, στην Ι. Μονή του Οσίου Μελετίου Κιθαιρώνος. Είναι συντονιστής του ποιμαντικού έργου της Ι. Μητρόπολης Μεγάρων και Σαλαμίνος στο Θριάσιο Νοσοκομείο Ελευσίνας και επόπτης του Συμβουλευτικού Κέντρου της Ι. Μητρόπολης Περιστερίου. Έχει οργανώσει και λάβει μέρος σε πολλά εκπαιδευτικά σεμινάρια και προγράμματα για κληρικούς, ιατρούς, νοσηλεύτριες και κοινωνικούς λειτουργούς.

 Στο παρελθόν, έχει αντιπροσωπεύσει την Ορθόδοξη Εκκλησία στην Πέμπτη Συνδιάσκεψη για την Ποιμαντική στα Νοσοκομεία που έγινε στην Ρώμη το 1998. Το 2000 οργάνωσε την Έκτη Συνδιάσκεψη στην Κρήτη, κάτω από την αιγίδα του Οικουμενικού Πατριαρχείου. Σε αυτή την ιστορική Συνδιάσκεψη, ιδρύθηκε το «Ευρωπαϊκό Δίκτυο για την Ποιμαντική στο Χώρο της Υγείας» (European Network of Health Care Chaplaincy). Στο Έβδομο Συνέδριο που πραγματοποιήθηκε στην Φιλανδία (2002), εκπροσωπώντας το Οικουμενικό Πατριαρχείο εκλέχθηκε παμψηφεί ως Πρόεδρος και Γενικός Συντονιστής του «Ευρωπαϊκού Δικτύου». Είναι μέλος της Συνοδικής Επιτροπής της Ελλαδικής Εκκλησίας για Ειδικά Ποιμαντικά Θέματα και σύμβουλος σύνταξης του Scottish Journal of Health Care Chaplaincy.